text: Nabohjælp boomer og forhindrer indbrud
  23 december 2015 kl. 14.23
  Politiet vurderer, at der sker en fjerdedel færre indbrud, fordi Nabohjælp er blevet mere udbredt.
  Der er langt flere danskere, der i løbet af det seneste år, har valgt at melde sig til Nabohjælp-ordningen, hvor naboer hjælper hinanden med at holde øje med deres huse.
  Nye tal fra politiet viser, at der fra december 2014 og til december 2015 er 51 procent flere husejere i Syd og Sønderjylland der er blevet tilmeldt.
  Det betyder, at 28.922 husstande lige nu er tilmeldt Nabohjælp  i kommunerne her i TV SYDs sendeområde.
  -Det er det, at tyveknægtede kan mærke, at der er nogen der holder øje med dem, når de kommer ind i et område og Nabohjælpen er med til at tage toppen af antallet af indbrud. Så circa en fjerdedel af indbruddene kan vi minimere ved at få nabohjælpen til at virke, siger Specialkonsulent Christian Østergaard fra Syd og Sønderjyllands Politi til TV SYD.
  Siden 2012 har Det kriminalpræventive råd og Trygfonden arbejdet på at udbrede Nabohjælp, der altså kan være med til at forhindre en del af de mange juleindbrud, der hvert år sker.
  https://www.nabohjælp.dk/
  